**Әлемнің «Екінші кітапханасы»**

Отырардың атын әлемге әйгілеген Отырар кітапханасы – моңғол билігіне дейінгі Отырарда орналасқан ірі кітапхана болған. Әлемде Мысырдағы Александрия кітапханасынан кейінгі екінші орынды иемденген. Әлемнің «Екінші ұстазы» шыққан жер – әлемдегі «Екінші кітапхана» орналасқан жер. XII ғасырдың соңындағы кітап жинақтардың қараушысы Сунақ руынан шыққан Хисамуддин делінеді.

Ежелгі Отырар қаласы Сырдарияның Арыс өзеніне құяр жерінде Ұлы жібек жолының бойында орналасқан. Айналасы – ат шаптырым терең ор, биікқорған. Төбе басында хан сарайы, жан-жағында қару-жарақ, теңге соғатын ұстаханалар, шәкірттер дәріс алатын бірнеше медреселер болған. Батыс жағындағы қақпа арқылы орыс көпестері, шығыстан – моңғол, қытай кезбелері кіретін. Түстіктен – Шаш, Бұхара қалаларынан шыққан араб саудагерлерін, терістіктен – башқұрт, саха ханзадалары жіберген керуен тізбелерін көруге болар еді. Сол керуендер арқылы қалаға әртүрлі әшекей бұйымдар, маталар, тең-тең кітаптар келген екен.

«Жібек жолы» бойымен кіре тартқан көпестер ең құнды сыйлық ретінде Отырар әкіміне кітап сыйлауды дәстүрге айналдырыпты. Тіпті бұл мемлекеттік рәсім ретінде қабылданып, ресми сипат алыпты. Бұқаралық ғұлама Рузбиханның: «Отырар кітапханасындағы қолжазба кітаптарды тек қала тұрғындары ғана емес, шалғайдағы Сығанақ қаласының тұрғындары да пайдаланып отырды» деп жазуы осының дәлелі. Саудагерлер тұс-тұстан алып келіп жатқан кітаптар Отырар қаласының үлкен кітапханасына жиналған. Осы кітапхана түкпір-түкпірден жиналған сирек кездесетін кітаптарымен аты шыққан. Отырарда жұлдыз санаған сәуегейлер, ойшылдар, ғалымдар, дүниенің сырын болжаған көріпкелдер өмір сүрген. Олар дүние жүзіне аты мәлім Отырар кітапханасынан сол кездегі бар кітаптарды алып оқып, ғажайып дастан, ғылыми ойларын, тарихи жазба деректер жазған. Әбу Насыр әл-Фараби бабамыз кезінде осы кітапхананың барлық кітаптарын оқып шыққан деседі. Қолжазба бетіндегі ой теңізіне малтыған, әлемге аты шыққан ғалымдардың басым көпшілігі осы Отырар кітапханасында болған. Білімге ұмтылған қаншама зерек шәкірт осынау кітапхана шырағданы астынан ғұлама атанды. Кейінгіге тірі сөз қалдырды.

Отырар медресесін бітірген шәкірттерден қалған қағазға, тасқа сақтиянға, қамысқа жазылған қолжазбалар Қазақстанның әр жерлерінен табылып жатыр. Көне заман кітаптары тек қана қолмен, қауырсын қаламмен жазылған. Тіпті есте жоқ ескі заманда бабаларымыз өздерінің тарихын, келер ұрпаққа арнаған сөзін қышқа, тасқа ойып қалдырған. Сүйекке, ыдысқа, теріге сіңіріп келтірген сөз, сөйлемдер қаншама. Отырар кітапханасының сөресінде ақ теріге жазылған, алтын жалатқан қаншама кітап көз жауын алатын болған. Мұның үстіне күйген қышқа түсірген, ыдысқа ойған, тасқа, ағашқа қашап келтірген бабалар қолтаңбасы мол-ақ. Аңыз бойынша, әлемге аты шыққан кітапхананы Шыңғыс хан түмені өртеп, біраз кітапты қала қорғаушылары құмыраға салып жер астына тығып сақтап қалған деседі. Қазіргі уақытта сол кітаптарды іздеу жұмыстары жүріп жатыр.

Қазақ елі өз алдына егемен мемлекет болып қалыптасқаннан кейін Елбасы Н.Ә. Назарбаев Отырар кітапханасын Сары арқаның төсінен, Астананың төрінен қайта салу керек деп шешім шығарды. 2000-шы жылдардың басында сол кездегі ҚР Премьер министрі И.Н. Тасмағамбетов халықтың рухани қазынасын қайта тірілту мәселесін қолға алып, «ЮНЕСКО» мәжілісінде сөйлеген сөзінде: «Отырар кітапханасын қалпына келтіреміз. Жоғалып, өртеніп, қолды болған бабалар рухын қайта тірілтеміз!» – деген.

Қазіргі кезде қолжазба ескерткіштерін іздеу жұмыстары жүргізілуде. Нұр-Сұлтан қаласында «Отырар кітапханасы» ғылыми орталығы ашылып, табылған жазба деректерді жинақтау жұмысы жүріп жатыр. Көп ұзамай, мың жылдық тарихы бар білім ордасы Отырар кітапханасы екінші өмірін бастады.

Болат САЙЛАН, Әл-Фараби атындағы ҚазҰУ профессоры, т.ғ.д.

Тоғжан Тоқмамбетова, 1-курс студенті.